કલેક્ટરે જણાવ્યુ હતું કે, એક ભારત શ્રેષ્ઠ ભારતના સ્વપ્નદ્રષ્ટા લોહપુરૂષ સરદારના રાષ્ટ્ર માટે સમર્પણ અને યોગદાનને જનજન સુધી ઉજાગર કરવા ખેડા જિલ્લામાં પ્રથમ તબક્કામાં તા. ૨૦થી તા. ૨૯ ઓક્ટોબર તેમજ બીજા તબક્કામાં તા. ૧૫થી તા. ૨૪ નવેમ્બર સુધી ૩૩૦થી વધુ ગામમાં એકતાયાત્રા રથ પરિભ્રમણ કરશે. અખંડ ભારતના સર્જક અને મહામાનવ સરદાર સાહેબના એકતારથ યાત્રા ખૂણે ખૂણામાં રહેતા લોકો વચ્ચે લોહસબંધ બાંધશે. એકતાયાત્રાના પ્રથમ તબક્કામાં ખેડા પ્રાંતમાં સમાવિષ્ટ ખેડા તાલુકાના ૨૩ ગામો, માતરના ૩૦ અને મહેમદાવાદના ૩૫ ગામો અને નડિયાદ પ્રાંતમાં સમાવિષ્ટ નડિયાદ તાલુકાના ૩૧ ગામો, વસોના ૧૦ અને મહુધા તાલુકાના ૨૬ ગામો એક ખેડા અને નડિયાદમાં મળી કુલ ૧૬૫ ગામોમાં એકતારથ યાત્રા પરિભ્રમણ કરશે. જ્યારે જિલ્લામાં બીજો તબક્કાનો પ્રારંભ તા. ૧૫ નવેમ્બરથી થશે. બીજા તબક્કામાં કપડવંજના ૬૩, કઠલાલના ૩૭, ઠાસરાના ૪૭ અને ગળતેશ્વરના ૧૮ મળી કુલ ૧૬૫ ગામોમાં એકતાયાત્રા ફરશે. ખેડા જિલ્લાના પ્રથમ તબકકામાં યોજૌાનાર બે એકતાયાત્રા રથ નડિયાદ અને ખેડા વિસ્તારમાં ગામડાઓમાં સરદાર સાહેબના એકતા અને અખંડિતતાનો સંદેશો ફેલાવશે. એકતાયાત્રામાં સરદાર પટેલના જીવન કથન અને યોગદાન વિષયક નિબંધ સ્પર્ધા, પ્રશ્નોત્તરી સ્પર્ધા, ચર્ચા સ્પર્ધાઓનું આયોજન કરાયું છે. તેમજ વિશેષ રથ સાથે રાષ્ટ્રિય એકતા અંતર્ગત વિડિયો પ્રદર્શિત કરવામાં આવશે.